钦定古今图书集成/理学汇编/文学典/第198卷 > 《礼部唱和诗序》前人
## 钦定古今图书集成/理学汇编/文学典/第198卷 > 《礼部唱和诗序》前人

嘉祐二年春，予幸得从五人者于尚书礼部，考天下
所贡士凡六千五百人，盖绝不通人者五十日，乃于
其间时相与作为古律长短歌诗杂言，庶几所谓群
居燕处言谈之文，亦所以宣其底滞而忘其倦怠也。
故其为言易而近，择而不精。然绸缪反复，若断若续，
而时发于奇怪，杂以诙嘲笑谑。及其至也，往往亦造
于精微。夫君子之博取于人者，虽滑稽鄙俚犹或不
遗，而况于诗乎？古者《诗》三百篇，其言无所不有，惟其
肆而不放，乐而不流，以卒归乎正，此所以为贵也。于
是次而录之，得一百七十三篇，以传于六家。呜呼！吾
六人者，志气可谓盛矣。然壮者有时而衰，衰者有时
而老，其出处离合，参差不齐，则是诗也，足以追惟平
昔，握手以为笑乐；至于慨然掩卷而流涕嘘嚱者，亦
将有之；虽然，岂徒如此而止也！览者其必有取焉。